Тхъугъэр си нурщ
Фи адэ-анэм фыпсэухукIэ фIы яхуэфщIэ, дунейм фехыжа нэужьи къыфтонэ абыхэм я хьэкъгущIэгъурэ гъэгъуныгъэкIэ фахуэлъэIуэныр. Алыхь иным жеIэ: «Тхъугъэр си нурщ. КъысхуегъэкIуркъым си нурыр си мафIэмкIэ згъэсыжыныр». Сымаджэм и деж щIэупщIакIуэ ущIыхьамэ, абы елъэIуи, уи щхьэм папщIэ гъэлъаIуэ — абы и тхьэлъэIур мелыIычхэм я тхьэлъэIум хуэдэщ.
ЦIыхур зыгуэрым ебга нэужь, гыбзэм зеIэт уафэм дэкIуеину, ауэ драгъэкIуейркъым. ЩIылъэм кърегъэзыхыжри, абыи увыIэпIэ щигъуэтыркъым. ИтIанэ зэбга цIыхум и деж макIуэ икIи хуэфащэмэ — тохуэ. Хуэмыфащэмэ — къегъэзэжри, бгам къытохуэж. Жэнэтыр фэ фщыщ дэтхэнэ зыми нэхъ пэгъунэгъущ, зылъитIэгъэжыну къыпэщыт и вакъитIым нэхърэ, жыхьэнмэри — апхуэдэ дыдэщ. Къуэш нэхъыжьым и шынэхъыщIэмкIэ и хьэкъыр хуэдэщ адэм и бынымкIэ и хьэкъым. Алыхьыр арэзы зыхуэхъуа Мухьэмэд бегъымбар лъапIэм жиIащ: «Пшапэр зэхэуамэ, фи сабийхэр зэфшэлIэж — а зэманым шейтIанхэр къожьэ. Жэщыр тIэкIу хэкIуэтамэ, фи бжэхэр вгъэбыдэ, Алыхьым и цIэри жыфIэ. ШейтIаным бжэ хуэщIа Iуихыркъым. Алыхьым и цIэр жыфIи, фи кхъуэщыныщхьэхэри фIэфпхыкI, фи тепщэчхэми зыгуэр ятефпхъуэ. Фи уэздыгъэхэри вгъэункIыфI». Кхъэм кIуэ, абы ахърэтыр уигу къигъэкIынщ. ЛIахэм нэмэз ятещIэ, абы гущIэгъу къуитынкIэ хъунущ. ГущIэгъу зиIэр Къемэт махуэм Алыхьым и жьауэм щIэтынущ.
